section_heading: Istraživački radovi
paragraph_text: Za vrijeme rada u konzervatorskoj struci iskapa i konzervira niz lokaliteta: kasnoantičku vilu Mogorjelo kod Čapljine (1952. – 1958.), srednjovjekovnu nekropolu u Grborezima kod Livna (1955. – 1957.), kasnoantičku baziliku u Oborcima (1956./1957.), ilirsku nekropolu u Gostilju na Skadarskom jezeru (1957. – 1958.), a proučava i ilirsku gradinu u Ošanićima kod Stoca (1953. – 1956.). Značajne konzervatorske radove starih gradova radi na tvrđavi u Doboju (1951. – 1955.), Jajcu (1952. – 1959.), Tešnju (1954. – 1956.), Ključu (1954. – 1956.), Vranduku (1955.) i Srebreniku (1955./1956.). Važna iskapanja paleolitskih nalazišta poduzima u dolinama rijeka Ukrine, Usore i Bosne, gdje je otkrio mnoga staništa iz srednjeg i mlađeg paleolitika. Obimnija sustavna iskapanja obavlja na Crkvini u Makljenovcu (1955./1956.), Luščiću u Kulašima (1958. – 1962.), Visokom brdu u Ljupljanici kod Dervente (1959. – 1961., 1970. – 1971.), Lonđi u Makljenovcu (1965. – 1968.) te na Kadru kod Odžaka (1974. – 1976.). Od 1976. radi istraživanja nalazišta Badanj kod Stoca gdje je osim bogatih nalaza materijalne kulture, otkrio i umjetničke gravure pračovjeka na stijeni. Istraživao i na nalazištu Crvena stijena kod Petrovića u Crnoj Gori (1960. – 1963.)